ΓΡΑΠΤΗ ΕΡΩΤΗΣΗ E-1174/98

υποβολή: Ulf Holm (V) προς το Συμβούλιο

(23 Απριλίου 1998)

Θέμα: Μεταφορές ζώων

Κατά τη συνεδρίαση των Υπουργών Γεωργίας της ΕΕ το Δεκέμβριο του 1997 φαίνεται ότι έχει εξευρεθεί συμβιβαστική λύση για τον καθορισμό λεπτομερών κανόνων που θα διέπουν τις μεταφορές ζώων σε μεγάλες αποστάσεις. Αντιθέτως, αποδείχθηκε μάλλον δύσκολο να επιτευχθούν ακριβείς πληροφορίες ως προς το περιεχόμενο των νέων αυτών κανόνων. Εν τούτοις, στα μέσα ενημέρωσης έχει αναφερθεί ότι οι νέοι λεπτομερείς κανόνες δεν επαρκούν και ότι δεν διασφαλίζουν στα ζώα καμία βελτίωση των συνθηκών μεταφοράς, μεταξύ άλλων και όσον αφορά το θέμα του εξαερισμού.

Μπορεί το Συμβούλιο να διευκρινίσει το θέμα των νέων κανόνων και να εξηγήσει με ποιον τρόπο πρόκειται να συμβάλουν στη βελτίωση των συνθηκών μεταφοράς των ζώων ώστε να καταστούν λιγότερο βάρβαρες;

Απάντηση

(24 Σεπτεμβρίου 1998)

Μετά την πολιτική συμφωνία που επετεύχθη τον Δεκέμβριο 1997 στο Συμβούλιο "Γεωργία", το Συμβούλιο εξέδωσε τυπικά τον κανονισμό (ΕΚ) 411/98(1) σχετικά με συμπληρωματικούς κανόνες προστασίας των ζώων, οι οποίοι ισχύουν για τα οδικά οχήματα που χρησιμοποιούνται για τη μεταφορά ζώων σε ταξίδια με διάρκεια άνω των οκτών ωρών.

Ο κανονισμός αυτός, ο οποίος καταρτίστηκε με βάση επιστημονικές γνώμες, καθορίζει προδιαγραφές που συμπληρώνουν τις ήδη εφαρμοζόμενες δυνάμέι των οδηγιών 91/628/ΕΟΚ(2) και 95/29/ΕΟΚ(3) με σκοπό την αισθητή βελτίωση των συνθηκών μεταφοράς των ζώων. Οι εν λόγω προδιαγραφές αφορούν την προσπέλαση στο όχημα, τον διαχωρισμό των ζώων με τη βοήθεια κινητών χωρισμάτων, τις λεπτομέρειες του εφοδιασμού σε νερό, τον αερισμό, τη μεταφορά επαρκούς τροφής και την παροχή κατάλληλης στρωμνής.

Ειδικότερα, ο κανονισμός προβλέπει όσον αφορά τον αερισμό ότι το όχημα θα είναι εξοπλισμένο με κατάλληλο σύστημα αερισμού ώστε να εξασφαλίζονται συνεχώς οι συνθήκες καλής διαβίωσης των ζώων, λαμβάνοντας υπόψη ιδίως τα ακόλουθα κριτήρια:

- του προβλεπόμενου ταξιδιού και της διάρκειάς του,

- του σχεδιασμού του χρησιμοποιούμενου οχήματος (ανοικτό ή κλειστό),

- της θερμοκρασίας των εσωτερικών χώρων και του εξωτερικού περιβάλλοντος, όπως προκύπτει από τις ατμοσφαιρικές συνθήκες που μπορούν να εμφανιστούν κατά το προβλεπόμενο ταξίδι,

- των φυσιολογικών αναγκών των μεταφερόμενων ειδών,

- της πυκνότητας φόρτωσης που προβλέπεται στο κεφάλαιο VI του παραρτήματος της οδηγίας 91/628/ΕΟΚ και του διαθέσιμου χώρου που υπάρχει πάνω από τα ζώα.

Το σύστημα αυτό πρέπει επιπλέον να έχει σχεδιαστεί έτσι ώστε:

- να μπορεί να χρησιμοποιείται οποιαδήποτε στιγμή, όταν τα ζώα είναι εκτός του οχήματος, είτε αυτό βρίσκεται εν στάσει είτε εν κινήσει,

- να εξασφαλίζεται αποτελεσματική κυκλοφορία καθαρού αέρα.

Για την επίτευξη του στόχου αυτού, οι ενεχόμενοι φορείς πρέπει να εγκαθιστούν:

- είτε ένα σύστημα μηχανικού αερισμού, το οποίου οι λεπτομέρειες λειτουργίας θα καθορισθούν αφού ζητηθεί η γνώμη της κτηνιατρικής επιστημονικής επιτροπής, σύμφωνα με τη διαδικασία που προβλέπεται στο άρθρο 17 της οδηγίας 91/628/ΕΟΚ,

- είτε ένα σύστημα αερισμού που θα εξασφαλίζει εντός του οχήματος την τήρηση φάσματος θερμοκρασιών από 5o C έως 30o C για όλα τα ζώα, με ανοχή + 5o C ανάλογα προς την εξωτερική θερμοκρασία. Επιπλέον, το σύστημα αυτό πρέπει να συνδυασθεί με κατάλληλη διάταξη ελέγχου. Η δυνατότητα επιλογής ενός από τα προαναφερόμενα δύο συστήματα δεν θίγει την αρχή της ελεύθερης κυκλοφορίας των ζώων.

Από την ανάγνωση του συνόλου των διατάξεων αυτών προκύπτει ότι ο νομοθέτης έλαβε τις σχετικές αποφάσεις λαμβάνοντας υπόψη τις διάφορες επιστημονικές και τεχνικές παραμέτρους που ήταν διαθέσιμες στο στάδιο αυτό, καθώς και τις διάφορες καταστάσεις που θα ήταν δυνατό να παρουσιαστούν σε όλο το έδαφος της Κοινότητας, έχοντας ωστόσο πάντα ως κύριο στόχο την προστασία και την καλή διαβίωση των ζώων.

Εξ άλλου, στο άρθρο 2 του κανονισμού (ΕΚ) 411/98, το Συμβούλιο διατήρησε τη δυνατότητα να επανεξετάσει τις ως άνω απαιτήσεις, και ιδίως όσον αφορά την εφαρμογή των διαφόρων συστημάτων αερισμού, με βάση πρόταση της Επιτροπής, που με τη σειρά της θα βασίζεται στη γνώμη της κτηνιατρικής επιστημονικής επιτροπής, και η οποία θα συνοδεύεται από τυχόν ενδεδειγμένες προτάσεις.

(1) EE 52 της 21.02.1998, σελίδα 8.

(2) ΕΕ L 340, 11.12.1991., σελίδα 17.

(3) ΕΕ L 148, 30.6.1995., σελίδα 52.